先成都訪故園得顔家斷壠碑
作者：李彭
朝代：宋

paragraphs: 我生性僻喜客卿，有練先書無復贏。
墨池筆冡聊爾耳，春蛇秋蚓勞譏評。
正書不數黄庭經，况復焦巖瘞鶴銘。
永和題尾束高閣，醬瓿往往多蘭亭。
怒猊渇驥日遠屏，嚴家餓隸當吞聲。
千金敝帚不自見，憎雞愛騖何癡生。
我家成都萬人傑，向來古心冶金鐵。
顔公斷石出糞壤，一落眼界清思發。
政如令嚴亞夫軍，中天夜寂懸明月。
速須乞靈向若人，運斤成風萬鈞力。
筆端寫我剛直胸，復與顔公振遺烈。